Styrax

sumpstyraks Styrax americanus
 Styrax benzoin
 japanstyraks (S. japonicus)
 Styrax hemsleyanus
 styrakstre (S. officinalis)
 Styrax obassia
 Styrax redivivus
 Styrax tonkinensis

Styrax er en slekt med store busker og små trær i styraksfamilien.

Det finnes både løvfellende og eviggrønne arter. De er som regel dekket av stjernehår eller skjell. Bladene er hele og sitter spredt. Blomsterstanden er en klase, kvast eller topp og sitter i bladhjørnene eller endestilt på årsskuddene. Blomstene er tvekjønnede og klokkeformede med 5–7 hvite kronblad. Det er som regel 10 pollenbærere. Blomsten er undersittende, og fruktknuten er først tredelt, men har seinere bare ett kammer. Frukten er en steinfrukt med ett frø.

De omtrent 130 artene av Styrax er utbredt i Øst- og Sørøst-Asia, Amerika og middelhavsområdet. Den søramerikanske slekta Pamphilia er nå inkludert i Styrax. Artene fordeles på to seksjoner: Styrax er løvfellende og hovedsakelig utbredt i nordlige tempererte strøk, mens seksjon Valvatae er evigrønn og utbredt i subtropiske og tropiske strøk. Seksjon Styrax deles i to serier, Cyrta og Styrax.

Benzoharpiks fremstilles av inntørket saft fra sårede stammer hos noen Styrax-arter. Den inneholder benzosyre og brukes som legemiddel og til parfyme og røkelse. Siambenzo kommer fra Styrax tonkinens og den billigere sumatrabenzo fra Styrax benzoin.

Det hevdes ofte at man i antikken brukte harpiks fra middelhavslandenes styrakstre til parfyme, røkelse og medisin. Barken inneholder ikke harpikskanaler, og forsøk på å tappe harpiks fra denne arten i nyere tid har vært mislykket. Det dreier seg sannsynligvis om en forveksling med storaks, som kommer fra orientalsk ambratre (Liquidambar orientalis) i sørlige Anatolia.

Flere Styrax-arter plantes i hager og parker, spesielt japanstyraks (S. japonicus) og Styrax obassia.

Carl von Linné beskrev i 1753 slekta Styrax i verket Species Plantarum. Navnet er hentet fra gammelgresk, og de fleste mener at ordet er lånt fra arabisk ashtirak, som er navnet på styrakstre. Noen mener i stedet at styrax er et gresk arveord fra samme urindoeuropeiske rot som norsk strø og stjerne. Ulike botanikere har oppfattet Styrax som alle tre kjønn, men det anbefales nå å betrakte slektsnavnet som hankjønn.

Referanser

Eksterne lenker 

 

Styraksfamilien